Bekendstelling: BMW se 3-reeks, die ikoonDie nuwe BMW 3-reeks. (Foto: Verskaf) Lank, lank gelede, toe ek nog ŉ laaitie was… kan ek onthou hoe mense opgekyk het na die E30 BMW 3-reeks. Die 325i om meer spesifiek te wees. In my oë is die 3-reeks die voorvader van die luukse kompakte sportsedan. Toe ek begin werk het, het twee van my kollegas E36 BMW’s gehad – ŉ 323i en ŉ 328i. Een van daai kollegas het sy 323i geruil vir ŉ E36 M3 4-deur. Daai kollega was my held; al was ek effe jaloers was ek darem bly dat een van ons dit kon geniet. Ek en daai einste kollega het ons baas in ŉ BMW ingeboelie. Sy’t darem die kar geniet. So, om te sê dat ek ŉ lang liefdesgeskiedenis met die 3-reeks het, is ietwat flou gestel. Die nuwe BMW 3-reeks. (Foto: Verskaf) Toe ons onlangs twee dae in die nuwe G20 3-reeks deurgebring het, kon ek alles onthou van presies hoe ŉ BMW moet voel. Ons het die eerste dag so om en by 300 km gery in die 330i, nou aangedryf deur ŉ 2.0‑viersilinderturbopetrolenjin wat 190 kW tussen 5 000 en 6 500 r/min en 400 Nm tussen 1 550 en 4 400 r/min bied. Van 0 – 100 km/h is bereikbaar in ŉ ratse 5,8 sekondes en hy sal aanhou draf tot 250 km/h. BMW beweer dat die 330i slegs 6,4 ℓ/100 km op die gekombineerde siklus gebruik. Ons het op die 300 km‑bekendstellingsroete ŉ baie billike 8,2 ℓ/100 km gehandhaaf. Ons doel was beslis nie brandstofverbruik nie. Die nuwe BMW 3-reeks. (Foto: Verskaf) Die 320d, waarskynlik die topverkoper in die reeks, word deur BMW se briljante 2.0‑viersilinderturbodieselenjin aangedryf. Hy bied 140 kW teen 4 000 r/min en 400 Nm tussen 1 750 en 2 500 r/min. Van 0 – 100 km/h is bereikbaar in 6,8 sekondes en sy topspoed is ŉ indrukwekkende 240 km/h. BMW sê dat die 320d 4,8 ℓ/100 km op die gekombineerde siklus benodig. Ons het 5,2 ℓ/100 km bereik op die toetsroete. Asemrowende syfers vir nie baie versigtig ry nie. Beide modelle is nou slegs met BMW se 8-spoed outo beskikbaar. Die ontwerp is vir my regtig mooi, binne en buite. Die binneruim is tipies BMW. Die kajuit is om die bestuurder ontwerp, en die feit dat die 3-reeks steeds as ŉ bestuurder se kar gesien wil word, is ooglopend. Die 3-reeks bly getrou aan die etos wat nog al die jare agter dié voertuig is… ŉ kompakte sportsedan met sitplek vir vyf en ŉ redelike kattebak. Die nuwe BMW 3-reeks. (Foto: Verskaf) Die ritgehalte is vir my op slegte paaie en oor spoedhobbels in die dorp effe hard. Dit is nie nodig dat die vering so hard is nie – maar beide ons eenhede was met 19”‑bande toegerus. As jy van ŉ sagter rit hou – spesifiseer jou 3-reeks met die kleiner bande. Padhouvermoë is uit die boonste rakke. Die agterwielaandrywing bied die vastrap wat ŉ mens van ŉ BMW verwag. Die M‑stuurwiel se rand voel effe dik in ŉ mens se hande. Dit was vir my hier en daar effe vaag om die 3-reeks te plaas, maar ek sal weer daarop let as ons die 3-reeks op toets kry. Slegs die 320d en 330i is nou met die bekendstelling beskikbaar. In September kom ŉ 330d en M340i. BMW Suid-Afrika stel nog ondersoek in om te sien of die 330e inprop‑hibried in Suid-Afrika lewensvatbaar is. BMW het nuwe sagteware op hulle inligtingstelsel wat die weg baan vir outonomiese BMW’s. Mens kan ook nou net sê: “Hey BMW”… met ŉ magdom instruksies soos “how much range do I still have?” en so meer. Die nuwe BMW 3-reeks. (Foto: Verskaf) As ŉ mens moeg raak, sê jy: “Hey BMW, I’m tired”… dan skakel die kar self die lugreëling koeler, maak die sondak oop en speel spesifieke musiek om jou wakker te maak. In sy geheel is die nuwe 3‑reeks ŉ indrukwekkende produk. Die bougehalte is uit die boonste rakke, en BMW se stamboom onweerlegbaar. Vir nou kies ek die 330i aangesien hy dieselfde kos as die 320d maar heeltemal ŉ ander dimensie krag bied. Ek het lank gelede ŉ Audi A4 gery. Die Volvo S60 gaan nie binnekort in Suid-Afrika bekendgestel word nie. Die Mercedes-Benz C-klas het ŉ paar kwale wat gehalte betref en Lexus se IS en Jaguar se XE is albei heelwat duurder. Totdat ons meer tyd met die 3-reeks deurbring, kraai hy vir my koning. Die reeks soos nou beskikbaar lyk só: Die reeks word gedek deur ŉ 2 jaar/onbeperkte km‑waarborg en 5 jaar/100 000 km omvattende instandhoudingsplan.